CELEX: 32011D0259
Language: sk
Date: 2011-04-27 00:00:00
Title: 2011/259/EÚ: Rozhodnutie Komisie z  27. apríla 2011 o uznaní Tuniska v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti [oznámené pod číslom K(2011) 2754]  Text s významom pre EHP

29.4.2011   
            
            
               SK
            
            
               Úradný vestník Európskej únie
            
            
               L 110/34
            
         ROZHODNUTIE KOMISIE
   z 27. apríla 2011
   o uznaní Tuniska v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti
   [oznámené pod číslom K(2011) 2754]
   (Text s významom pre EHP)
   (2011/259/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/106/ES z 19. novembra 2008 o minimálnej úrovni prípravy námorníkov (1), a najmä na jej článok 19 ods. 3,
   so zreteľom na list francúzskych orgánov z 9. marca 2006, ktorým žiadajú uznanie Tuniska s cieľom uznávať osvedčenia o spôsobilosti vydávané touto krajinou,
   keďže:
   
               (1)
            
            
               Členské štáty sa môžu rozhodnúť schváliť osvedčenia o spôsobilosti námorníkov vydané tretími krajinami za predpokladu, že Komisia príslušnú tretiu krajinu uznala za krajinu, ktorá zabezpečuje súlad s požiadavkami medzinárodného Dohovoru o normách výcviku, kvalifikácie a strážnej služby námorníkov, 1978, v znení zmien a doplnení (dohovor STCW) (2).
            
         
               (2)
            
            
               Po prijatí žiadosti francúzskych orgánov Komisia posúdila systémy vzdelávania, prípravy a osvedčovania v Tunisku s cieľom overiť, či táto krajina spĺňa požiadavky dohovoru STCW a či boli prijaté vhodné opatrenia na zabránenie podvodom pri osvedčovaní. Toto posúdenie sa opieralo o výsledky zisťovacej kontroly, ktorú v apríli 2007 vykonali odborníci z Európskej námornej bezpečnostnej agentúry.
            
         
               (3)
            
            
               Komisia predložila členským štátom správu o výsledkoch posudzovania plnenia požiadaviek.
            
         
               (4)
            
            
               Listom z 28. januára 2009 Komisia následne požiadala tuniské orgány, aby jej poskytli dôkazy o tom, že boli prijaté primerané opatrenia na odstránenie nedostatkov, ktoré sa zistili v rámci posudzovania.
            
         
               (5)
            
            
               Tuniské orgány v liste z 25. novembra 2009 poskytli požadované informácie a dôkazy o prijatí vhodných a dostatočných nápravných opatrení na riešenie všetkých nedostatkov zistených počas posudzovania súladu.
            
         
               (6)
            
            
               Výsledky posúdenia súladu a hodnotenie informácií poskytnutých tuniskými orgánmi preukázali, že Tunisko spĺňa relevantné požiadavky dohovoru STCW, pričom krajina prijala vhodné opatrenia na zabránenie podvodom pri osvedčovaní, a preto by ju mala Únia uznať.
            
         
               (7)
            
            
               Opatrenia ustanovené v tomto rozhodnutí sú v súlade so stanoviskom Výboru pre bezpečnosť na mori a pre zabránenie znečisťovania z lodí,
            
         PRIJALA TOTO ROZHODNUTIE:
   Článok 1
   Tunisko sa uznáva v oblasti vzdelávania, prípravy a osvedčovania námorníkov, pokiaľ ide o uznávanie osvedčení o spôsobilosti vydávané touto krajinou.
   Článok 2
   Toto rozhodnutie je určené členským štátom.
   
      V Bruseli 27. apríla 2011
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 323, 3.12.2008, s. 33.
   
      (2)  Prijatý Medzinárodnou námornou organizáciou.